Source: https://birosag.hu/szakmai-informaciok/altalanos-sajtokozlemeny/miskolci-torvenyszek-latasat-vesztette-az-utcan
Timestamp: 2018-08-22 07:32:38
Document Index: 33208840

Matched Legal Cases: ['BÍRÓSÁG\n', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

Miskolci Törvényszék - Látását vesztette az utcán megtámadott sértett | BÍRÓSÁG
Miskolci Törvényszék - Látását vesztette az utcán megtámadott sértett
2018. feb. 12. - 08:23, OBH-Sajto4
Két gyanúsított férfival szemben előzetes letartóztatást, egy további gyanúsított esetében házi őrizetet rendelt el a Miskolci Járásbíróság egy utcai támadás miatt indult büntetőügyben.
A rendelkezésre álló adatok szerint a három gyanúsított és további egy társuk 2018. február 3-án éjfél körül Miskolcon, a Nagyváthy utcán találkoztak a három sértett férfival. Utánuk mentek, a fiatalkorú gyanúsított hátulról fejbe ütötte az egyik sértettet, aki azonnal eszméletét vesztette. Ekkor a gyanúsítottak valamennyien a másik sértettre támadtak, ütötték, rúgták a földön fekvő férfit. Végül az eszméletlen társa mellett térdelő harmadik sértett ellen fordultak, akinek fejére, felső testére rúgásokat, ökölcsapásokat mértek. A sértettek zúzódásokat szenvedtek, az egyikük látását is elvesztette.
A gyanúsítottakkal szemben testi sértés és garázdaság miatt indult büntetőeljárás. A bűncselekmények akár 7 és fél évig terjedő szabadságvesztéssel is büntethetők, ezért mindhárom gyanúsított esetében fennáll a szökés, elrejtőzés veszélye. Ennek megelőzése érdekében a bíróság döntése szerint a gyanúsítottak szabad mozgásának korlátozása indokolt.
A bíróság a büntetlen előéletű II. r. gyanúsított házi őrizetét rendelte el. A gyanúsított a házi őrizet tartama alatt a bíróság által kijelölt lakást engedély nélkül nem hagyhatja el, ha a bíróság által meghatározott magatartási szabályokat megszegi, előzetes letartóztatásba kerülhet.
A bíróság indokolása szerint a büntetett előéletű további két gyanúsítottnál a szökésen kívül fennáll a veszélye annak is, hogy újabb bűncselekményt követnének el, ezért esetükben szigorúbb intézkedés, előzetes letartóztatás szükséges.
Miskolc, 2018. február 9.